Harry Wallin

**Harry Olavi Wallin** (s. 23. toukokuuta 1953 Seinäjoki) on suomalainen eläköitynyt veturinkuljettaja ja Suomen sosialidemokraattisen puolueen entinen kansanedustaja. Wallin on toiminut kansanedustajana vuosina 1999–2007 ja uudelleen vuosina 2014–2019. Wallin sai vuonna 2012 kunnallisneuvoksen arvonimen. 

## Varhainen elämä ja koulutus
Harry Wallin kasvoi Seinäjoella arvoiltaan kristillisessä kodissa. Hänen isänsä oli veturinkuljettaja. Hän kävi keskikoulua vuoteen 1970 saakka. Kouluaikoina hänen kiinnostuksen kohteita olivat erityisesti uskonto, historia ja yhteiskuntaoppi. Wallin haaveili myös historianopettajan urasta, mutta hän lähti opiskelemaan veturinkuljettajaksi isänsä ammatin mukaisesti. Wallin valmistui veturimieskoulusta vuonna 1974 ja kuljettajakurssilta vuonna 1980. 

## Työura
Wallin työskenteli veturinkuljettajana vuosina 1973–1999. Valmistumisensa jälkeen hän lähit mukaan ammattiyhdistystoimintaan Seinäjoen veturimiehiin. Vuonna 1989 Wallin nousi Veturimiesten liiton hallitukseen ja 1999 hän oli liiton varapuheenjohtaja tullessaan valituksi eduskuntaan. Wallin työskenteli tuolloin VR:n pääkonttorilla. Wallin palasi takaisin veturinkuljettajaksi sen jälkeen, kun hän putosi eduskunnasta vuoden 2007 vaaleissa. Vuonna 2011 hän jäi eläkkeelle veturinkuljettajan ammatista. Wallin perusti eläkkeellä ollessaan oman kiinteistö- ja isännöintifirman, joka hoitaa yhtä taloyhtiötä.

## Poliittinen ura
Wallin ei tullut valituksi vuoden 2007 eduskuntavaaleissa, vaan hän jäi lopulta täpärästi ulos eduskunnasta. Wallin oli toiseksi suosituin eduskunnan ulkopuolelle jäänyt ehdokas yli 6000 äänellään. Myös vuonna 2011 eduskuntavaaleissa hänen kohtalonsa oli sama: hän ei tullut valituksi eduskuntaan huolimatta saamistaan 6 346 äänestä, joilla hän oli suosituin eduskunnan ulkopuolelle jäänyt ehdokas. Heinäkuussa 2014 Wallin nousi varasijalta kansanedustajaksi vaasalaisen Miapetra Kumpula-Natrin siirryttyä europarlamenttiin. Kevään 2015 eduskuntavaaleissa Wallin lunasti paikan eduskuntaan Vaasan vaalipiirin toisena sosiaalidemokraattisena kansanedustajana Jutta Urpilaisen jälkeen. Hän keräsi yhteensä 4608 ääntä, mikä oli pienempi määrä kuin aikaisemmissa vaaleissa. Wallin jätti eduskunnan vuoden 2019 eduskuntavaaleissa.

Wallin on ollut Seinäjoen kaupunginvaltuuston jäsen vuodesta 1989 lähtien. Kaupunginhallituksen jäsen hän on ollut vuosina 1993–2000 ja hallituksen puheenjohtaja 1997–2000. Hän toimii Etelä-Pohjanmaan sairaanhoitopiirin hallituksen varapuheenjohtajana (2013–). Eduskunnassa hän on ollut maa- ja metsätalousvaliokunnan varapuheenjohtaja ja liikenne- ja viestintä- sekä suuren valiokunnan jäsen.

## Näkemykset
### Seksuaali- ja sukupuolipolitiikka
Wallin äänesti eduskunnassa sukupuolineutraalia avioliittolakia vastaan marraskuussa 2014.

## Yksityiselämä
Sotilasarvoltaan Wallin on korpraali (1999). 30. marraskuuta 2007 hänelle myönnettiin Suomen Leijonan I luokan ritarimerkki. Hänellä on kolme lasta Tomi (s. 1976), Mika (s. 1981) ja Tiia (s. 1984) edesmenneen vaimonsa Tarja Huhtaron (k. 2008) kanssa.

Wallin on uskonnolliselta vakaumukseltaan kristitty ja kuuluu helluntaiherätykseen. Wallin on kertonut uskoontulon prosessi, joka alkoi vierailuista Seinäjoen helluntaiseurakunnassa. Seurakunnan pastori Martti Kallionpää oli niin ikään veturin kuljettaja ja kutsui kaupungin päättäjiä toisinaan seurakunnan tilaisuuksiin. Wallin on kertonut, että uskoontulo huipentui henkilökohtaiseen uskonratkaisuun joulukuussa 2012. Tämän jälkeen hän rukoili uskonasioista yhdessä Marja-Liisa Tykkyläisen kanssa. Noin vuoden kuluttua tästä Wallin kävi vaimonsa kanssa kasteella. 

## Eduskuntatoiminta
**Jäsenyydet eduskunnan toimielimissä:**	
* Talousvaliokunta (3.10.2014–)
* Valtiovarainvaliokunta (4.9.2014–)
* Verojaosto (3.10.2014–)
* Työ- ja elinkeinojaosto (03.10.2014–)
* Maa- ja metsätalousvaliokunta (vj) (09.09.2014–)
* Perustuslakivaliokunta (3.9.2014–)
* Maa-ja metsätalousvaliokunta
* Liikenne- ja viestintävaliokunta (–28.02.2003 Liikennevaliokunta) 07.04.1999–20.03.2007
* Maa- ja metsätalousvaliokunta (vj) 07.04.1999–18.03.2003, (vpj) 02.04.2003–20.03.2007
* Puolustusvaliokunta (vj) 07.04.1999–22.04.1999, 23.04.1999–29.02.2000, 27.10.2000–18.03.2003
* Lakivaliokunta 03.03.2000–25.10.2000, 03.05.2002–17.12.2002, (vj) 02.04.2003–20.03.2007
* Tulevaisuusvaliokunta (vj) 02.04.2003–20.03.2007
* Suuri valiokunta (vj) 17.09.2004–20.03.2007
* Valitsijamiehet (vj) 06.04.1999–29.02.2000
* Pohjoismaiden neuvoston Suomen valtuuskunta (vj) 11.06.2002–07.02.2005, 08.02.2005–20.03.2007

## Muut luottamustehtävät
* Veturimiesten liiton hallitus 1989–1999
* Veturimiesten liiton hallitus (vpj) 1993–1999
* Kotien Puolesta keskusliiton hallitus (pj)

## Lähteet

 

## Aiheesta muualla
* 
* Henkilön kotisivut